Document ID: 32011D0878
Publication Date: 2011-12-20

Title and Content:
KOMISIJAS ĪSTENOŠANAS LĒMUMS
(2011. gada 20. decembris),
ar kuru atbilstīgi Eiropas Parlamenta un Padomes Regulai (EK) Nr. 443/2009 apstiprina par 2010. kalendāro gadu sagatavoto provizorisko aprēķinu attiecībā uz vieglo automobiļu ražotāju vidējām īpatnējām CO2 emisijām un īpatnējo emisiju mērķi
(Dokuments attiecas uz EEZ)
(2011/878/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 8. panta 5. punkta otro daļu un 10. panta 1. punktu,
tā kā:
(1)
Saskaņā ar Regulas (EK) Nr. 443/2009 8. panta 5. punktu Komisijai katru gadu ir jāapstiprina vidējās īpatnējās CO2 emisijas un īpatnējo emisiju mērķis, kas noteikts katram Savienības vieglo automobiļu ražotājam un katrai ražotāju grupai, kura izveidota atbilstīgi minētās regulas 7. panta 7. punktam. Pamatojoties uz minēto apstiprinājumu, Komisijai ir jānosaka, vai ražotāji un grupas ir izpildījuši minētās regulas 4. pantā noteiktās prasības. Ja ir skaidrs, ka ražotājs vai grupa nav sasnieguši savu īpatnējo emisiju mērķi, tad saskaņā ar minētās regulas 9. panta 1. punktu Komisijai ir jānosaka maksa par pārsniegtajām emisijām, katrā atsevišķā gadījumā pieņemot lēmumus, kas adresēti attiecīgajiem ražotājiem vai grupu vadītājiem.
(2)
Saskaņā ar Regulas (EK) Nr. 443/2009 4. pantu ražotājiem un grupām šie mērķi ir saistoši no 2012. gada. Savukārt par 2010. un 2011. kalendāro gadu Komisijai būtu jāaprēķina orientējošie mērķi un saskaņā ar minētās regulas 8. panta 6. punktu jānosūta paziņojumi tiem ražotājiem vai grupām, kuru vidējās īpatnējās emisijas pārsniedz to orientējošos mērķus. Tā kā paredzēts, ka šos 2010. un 2011. gada mērķus ražotāji izmantos kā orientierus, cenšoties sasniegt obligāto mērķi 2012. gadā, ir lietderīgi noteikt ražotāju vidējās īpatnējās emisijas 2010. un 2011. gadam saskaņā ar prasībām, kas noteiktas minētās regulas 4. panta otrajā daļā, un ņemt vērā tikai 65 % no tiem katra ražotāja transportlīdzekļiem, kuriem ir viszemākais emisiju līmenis.
(3)
Dati, kas izmantojami vidējo īpatnējo emisiju un īpatnējo emisiju mērķu aprēķinā, ir izklāstīti Regulas (EK) Nr. 443/2009 II pielikuma C daļā, un to pamatā ir informācija par iepriekšējā kalendārajā gadā dalībvalstīs reģistrētiem jauniem vieglajiem automobiļiem. Dati tiek ņemti no ražotāju izsniegtajiem atbilstības sertifikātiem vai dokumentiem, kuros iekļauta līdzvērtīga informācija saskaņā ar 3. panta 1. punktu Komisijas 2010. gada 10. novembra Regulā (ES) Nr. 1014/2010 par jaunu vieglo automobiļu reģistrācijas datu pārraudzību un paziņošanu saskaņā ar Eiropas Parlamenta un Padomes Regulu (EK) Nr. 443/2009 (2).
(4)
Lielākā daļa dalībvalstu datus par 2010. gadu nosūtīja Komisijai līdz 2011. gada 28. februārim, kā tas noteikts Regulas (EK) Nr. 443/2009 8. panta 2. punktā. Tomēr pilnīgas datu kopas par visām dalībvalstīm Komisijai galu galā tika nosūtītas tikai aprīļa vidū un pēc tam attiecīgi provizoriski pārbaudītas.
(5)
Ja sākotnējā pārbaudē atklājās, ka kādi dati trūkst vai ir acīmredzami nepareizi, Komisija sazinājās ar attiecīgajām dalībvalstīm un attiecīgi koriģēja vai papildināja datus, pirms tam par to vienojoties ar šīm dalībvalstīm. Ja ar dalībvalsti nebija iespējams vienoties, provizoriskie dati par šo dalībvalsti netika koriģēti.
(6)
Saskaņā ar Regulas (EK) Nr. 443/2009 8. panta 4. punktu Komisija 2011. gada 29. jūnijā publicēja provizoriskos datus un 89 ražotājiem paziņoja provizoriskos aprēķinus par to 2010. gada vidējām īpatnējām emisijām un īpatnējo emisiju mērķiem. Ražotājiem lūdza pārbaudīt datus un trīs mēnešu laikā pēc paziņojuma saņemšanas paziņot Komisijai par jebkādām kļūdām saskaņā ar minētās regulas 8. panta 5. punkta pirmo daļu.
(7)
Komisijas tīmekļa vietnē 12. augustā tika publicētas pamatnostādnes par kļūdu paziņošanu saistībā ar datiem par automobiļu CO2 emisijām. Pamatnostādnēs ir noteikts paziņojuma formāts un norādīts, kāda informācija ražotājiem jāsniedz, lai Komisija varētu ņemt vērā šīs kļūdas.
(8)
Trīs mēnešu laikā paziņojumus par kļūdām iesniedza 15 ražotāji. Viens ražotājs pilnīgu paziņojumu iesniedza pēc šī termiņa beigām. Septiņi no šiem 15 ražotājiem iesniedza paziņojumus, kuros iekļauta detalizēta informācija par kļūdām un ierosināto labojumu pamatojumiem. Pārējie astoņi ražotāji iesniedza kopsavilkuma paziņojumus, tikai daļēji izpildot Komisijas ieteikumus par paziņojumu formātu un saturu. Papildus tiem ražotājiem, kuri iesniedza paziņojumus par kļūdām, astoņi ražotāji informēja Komisiju, ka datu kopās pieļautas kļūdas, bet nesniedza papildu informāciju vai pierādījumus attiecībā uz šo kļūdu raksturu vai iemesliem.
(9)
Attiecībā uz 73 ražotājiem, kuri nav paziņojuši par kļūdām datu kopās vai ir tikai informējuši Komisiju par kļūdām datu kopās, nesniedzot vajadzīgos pierādījumus, provizoriskie dati un provizoriskie aprēķini par vidējām īpatnējām emisijām un īpatnējo emisiju mērķiem būtu jāapstiprina, neveicot korekcijas.
(10)
Ja ražotāji ir snieguši vajadzīgo informāciju un pierādījumus par datu kopās pieļautajām kļūdām, Komisijai būtu jāņem vērā šie paziņojumi un vajadzības gadījumā jāgroza vidējo īpatnējo emisiju un mērķu provizoriskie aprēķini.
(11)
Dalībvalstu reģistrācijas iestādes ir pilnībā atbildīgas par to reģistrēto transportlīdzekļu skaitu, par kuriem Komisija ir saņēmusi paziņojumus. Tā kā ražotāju pārdošanas dati ne vienmēr precīzi atspoguļo konkrētā dalībvalstī konkrētā laika periodā reģistrēto transportlīdzekļu skaitu, nav iespējams ņemt vērā kļūdas, kas vidējo īpatnējo emisiju aprēķinā pieļautas attiecībā uz reģistrēto transportlīdzekļu skaitu. Tādējādi būtu jāņem vērā vienīgi tās kļūdas, kas attiecas uz reģistrēto transportlīdzekļu datu kopu saturu. Tomēr dažos gadījumos ražotāji ir paziņojuši, ka reģistrētie transportlīdzekļi būtu jāattiecina uz citu ražotāju. Šādas ar ražotāju saistītās izmaiņas būtu jāatspoguļo galīgajās apstiprinātajās datu kopās.
(12)
No pilnībā aizpildītajiem paziņojumiem izriet, ka ražotāji varēja noteikt, ka daļa datu kopu ir pareiza, un ierosināja veikt labojumus tajās datu kopu daļās, kuras bija iespējams pārbaudīt. Tomēr no 4 līdz 15 % datu kopu attiecas uz tādu neidentificējamu transportlīdzekļu reģistrāciju, kuru vērtības, piemēram, CO2 emisijas vai masu, ražotājs nevar pārbaudīt. Parasti tā notiek tad, ja nav sniegta informācija, kas vajadzīga, lai ražotājs spētu identificēt konkrētus transportlīdzekļus, precīzāk - identifikācijas kods, kurā norādīts attiecīgā transportlīdzekļa tips, variants un versija. Dažos gadījumos reģistrētos transportlīdzekļus bija iespējams attiecināt uz ražotājiem, tomēr galvenie dati par CO2 emisijām vai masu nebija pieejami.
(13)
Komisija ir pārbaudījusi ražotāju ierosinātos labojumus un apstiprinošos pierādījumus. Šādi labojumi ir pamatoti, ja ieraksti ir izlaboti, iekļaujot trūkstošo vērtību vai aizstājot nepareizo vērtību reģistrēto transportlīdzekļu datos, kurus var pārbaudīt ražotājs, un ja izlabotās vērtības atbilst atsauces datu avotos sniegtajām vērtībām, piemēram, tipa apstiprinājuma dokumentos sniegtajiem datiem. Taču, ja ražotājs ir paziņojis par kļūdām, bet nav ierosinājis labojumus, neskatoties uz to, ka šādas kļūdas varēja pārbaudīt un izlabot, turklāt nav sniedzis pietiekamus pierādījumus, kas apliecinātu, ka šādus labojumus nebija iespējams veikt trīs mēnešu pārbaudes periodā, tad galīgajā aprēķinā nevajadzētu ņemt vērā šādas kļūdas.
(14)
Ja runa ir par tādu transportlīdzekļu reģistrāciju, kurus var attiecināt uz ražotājiem, bet kurus šie ražotāji nevar pārbaudīt, tad šajos reģistrācijas datos iekļautās CO2 emisiju vai masas vērtības tomēr būtu jāizmanto, lai aprēķinātu vidējās CO2 emisijas un īpatnējo emisiju mērķi. Tomēr jāņem vērā, ka ražotāji nevar pārbaudīt šīs vērtības un nodrošināt, ka iekļautie dati negatīvi neietekmē galīgās vērtības, kas noteiktas attiecīgajiem ražotājiem. Tāpēc attiecībā uz šo aprēķinu būtu jāpiemēro kļūdas robeža, atspoguļojot ražotāja konkrēto situāciju, kas aprakstīta un pamatota kļūdu paziņojumā. Konkrētāk - kļūdas robeža būtu jāaprēķina attiecībā uz vidējām īpatnējām emisijām un vidējo masu, jo abi šie parametri nosaka katra ražotāja attālumu līdz īpatnējo emisiju mērķim, proti, to, cik lielā mērā ražotājs ir sasniedzis savu īpatnējo emisiju mērķi.
(15)
Kļūdas robeža būtu jānosaka kā starpība starp attālumu līdz īpatnējo emisiju mērķim (attālumu izsaka, no īpatnējo emisiju mērķiem atņemot vidējās emisijas), kuru aprēķina, ņemot vērā tos reģistrētos transportlīdzekļus, kurus ražotājs nevar pārbaudīt, un attālumu līdz īpatnējo emisiju mērķim, kuru aprēķina, minētos datus neņemot vērā. Neatkarīgi no tā, vai šī starpība ir pozitīva vai negatīva, kļūdas robežai vienmēr būtu jāsamazina ražotāja attālums līdz mērķim.
(16)
Vidējo emisiju galīgajā aprēķinā nebūtu jāņem vērā tādu transportlīdzekļu reģistrācija, attiecībā uz kuriem trūkst gan datu par CO2 emisiju vai masas vērtībām, gan identifikācijas koda.
(17)
Tā kā atbilstīgi Regulai (EK) Nr. 443/2009 vispirms ir jāveic 2010. gada datu pārbaude, ir lietderīgi izņēmuma kārtā izvērtēt arī tos paziņojumus, kuros nav iekļauta visa Komisijas pieprasītā informācija, tādējādi ņemot vērā visas kļūdas. Šajos paziņojumos iekļautajos galīgajos aprēķinos izmantojamās kļūdas robežas tomēr būtu jāaprēķina, pamatojoties uz to, kā Komisija pati novērtējusi to reģistrēto transportlīdzekļu skaitu, ko attiecīgie ražotāji nav varējuši pārbaudīt. Izņēmuma kārtā attiecībā uz 2010. gada datiem ir lietderīgi arī ņemt vērā tos kļūdu paziņojumus, kas iesniegti drīz pēc termiņa beigu datuma.
(18)
Attiecīgi būtu jāapstiprina jaunu 2010. gadā reģistrēto vieglo automobiļu vidējās īpatnējās CO2 emisijas, īpatnējo emisiju mērķi un šo abu vērtību starpība,
IR PIEŅĒMUSI ŠO LĒMUMU.
1. pants
Attiecībā uz 2010. kalendāro gadu katram vieglo automobiļu ražotājam un katrai ražotāju grupai apstiprina šādas pielikumā precizētās vērtības:
a)
īpatnējo emisiju mērķis;
b)
vidējās īpatnējās CO2 emisijas, kas vajadzības gadījumā koriģētas atbilstīgi attiecīgajai kļūdas robežai;
c)
panta a) un b) apakšpunktā minēto vērtību starpība;
d)
vidējās īpatnējās CO2 emisijas visiem jauniem vieglajiem automobiļiem;
e)
vidējā masa visiem jauniem vieglajiem automobiļiem Savienībā.
2. pants
Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
Briselē, 2011. gada 20. decembrī

Classification:
Level 1 Categories: 100154
100160
100155
Level 2 Categories: 100271
100242
100238
100244
Level 3 Categories: 1410
2015
434743
2524
2090
All Categories: 1361
2527
4654
5650
6400